## Carlos Mazón trasllada que l’incendi de Benasau es troba estabilitzat

*** Assenyala que “anem pel camí de la seua perimetració i del seu control definitiu”
* Destaca “l’extraordinària i exemplar” coordinació entre administracions i efectius que “ha sigut fonamental”
* Agraïx als equips encarregats de les labors d’extinció la seua ràpida reacció perquè “podríem estar parlant de moltes més hectàrees i afectats”**

**Benasau.**

El president de la Generalitat, Carlos Mazón, ha traslladat que l’incendi iniciat el passat 30 de juliol en la localitat alacantina de Benasau es troba estabilitzat.

El cap del Consell ha visitat el Lloc de Comandament Avançat on ha mantingut una reunió amb els efectius després de la qual ha assenyalat que “les hectàrees estabilitzades en este moment són 270” i que “anem pel camí de la seua perimetració i del seu control definitiu”.

Així, Mazón ha destacat “l’extraordinària i exemplar” coordinació entre administracions i efectius que “ha sigut fonamental” i ha expressat el seu agraïment als equips encarregats de les labors d’extinció “per la seua ràpida reacció” perquè “en estos moments podríem estar parlant de moltes més hectàrees, afectats, desallotjaments i una certa proximitat a nuclis urbans”.

Amb l’estabilització de l’incendi els veïns desallotjats han pogut tornar a les seues cases i es restablix de manera immediata la circulació en les dos carreteres comarcals que es trobaven tancades al trànsit.

Fecha: 01/08/2024